Na osnovu članova 49. i 58. Zakona o Centralnoj banci Bosne i Hercegovine /“Službeni glasnik BiH“, broj: 1/97, 29/02, 13/03, 14/03, 9/05, 76/06 i 32/07/ i člana 52. Pravilnika Centralne banke Bosne i Hercegovine, UV broj: 120/05 od 29. juna 2005. godine, Upravno vijeće Bosne i Hercegovine na 5. sjednici od 28. maja 2007. godine, donijelo je

**O D L U K U**

**o**

**organizovanju klirinškog načina obračuna međunarodnih plaćanja**

**Član 1.**

Ovom odlukom uređuje se način na koji Centralna banka Bosne i Hercegovine organizuje i obavlja međubankarski neto obračun međunarodnih plaćanja (u daljem tekstu: kliring međunarodnih plaćanja).

**Član 2.**

Kliring međunarodnih plaćanja obavlja se za banke sa sjedištem na teritoriji Bosne i Hercegovine s kojima Centralna banka Bosne i Hercegovine (u daljem tekstu: Centralna banka) ima zaključen ugovor za obavljanje kliringa međunarodnog plaćanja i za banke sa teritorije države sa čijom centralnom bankom Centralna banka ima zaključen sporazum o neto obračunu međunarodnih plaćanja.

**Član 3.**

Banka sa sjedištem na teritoriji Bosne i Hercegovine u smislu ove odluke je banka koja ima dozvolu za obavljanje deviznih poslova nadležne bosanskohercegovačke agencije/tijela za bankarsku superviziju (u daljem tekstu: banka)

**Član 4.**

Kliring međunarodnog plaćanja obavlja se kao neto obračun preko računa banke kod Centralne banke, u skladu sa propisima donesenim na osnovu ove odluke.

**Član 5.**

Uslov za obavljanje kliringa međunarodnih plaćanja sa bankama iz drugih država je da Centralna banka zaključi sporazum sa centralnom bankom te države u svrhu obavljanja kliringa međunarodnih plaćanja, a kliring međunarodnih plaćanja obavlja se u skladu sa tim sporazumom i prema pravilima za obračun kliringa međunarodnih plaćanja koje će biti sastavni dio sporazuma i ovlaštenja banke za zaduženje računa rezervi banke po osnovu neto pozicije iz multilateralnog obračuna u kliringu.

**Član 6.**

Operativnim pravilimaza kliring međunarodnih plaćanja će se utvrditi način i uslovi kliringa međunarodnih plaćanja, mjere zaštite i odgovornosti, limit neto pozicija, obezbjeđenje za izvršenje kliringa, prijem naloga, način izvršenja plaćanja, konačnost obračuna, terminski plan izvršenja kliringa, isključenje iz kliringa međunarodnih plaćanja, radno vrijeme sistema i naknada za pružanje usluga kliringa međunarodnih plaćanja.

Operativna pravila iz stava 1. ovog člana obezbjeđuju se za sve učesnike u kliringu međunarodnih plaćanja.

**Član 7.**

Banke koje učestvuju u kliringu međunarodnih plaćanja podatke o svojim obavezama po osnovu međunarodnih plaćanja dostavljaju operatoru kliringa elektronski, u skladu sa Oprativnim pravilima.

Operator kliringa, nakon što primi elektronske podatke banaka koje učestvuju u kliringu međunarodnih plaćanja, obračunava multilateralne iznose po osnovu međunarodnih plaćanja i izvještaj o neto pozicijama multilateralnog poravnanja za sve banke iz Bosne i Hercegovine dostavlja Centralnoj banci.

Centralna banka vrši zaduživanje i odobravanje računa banke po osnovu obračuna za neto pozicije.

O izvršenom kliringu međunarodnih plaćanja, odnosno o zaduženju i odobrenju po osnovu neto pozicije, obavještavaju se učesnici u kliringu u skladu sa ovom odlukom i Operativnim pravilima.

**Član 8.**

Centralna banka je dužna redovno obavještavati banke o eventualnim zastojima i drugim problemima u obavljanju poslova iz ove odluke.

**Član 9.**

Ovlašćuje se guverner Centralne banke da donese akta potrebna za implementaciju ove odluke.

**Član 10.**

Ova odluka stupa na snagu danom donošenja, a primjenjivaće se narednog dana od dana objavljivanja u „Službenom glasniku BiH“, a objaviće se i u službenim glasilima entiteta i Brčko distrikta Bosne i Hercegovine.

 **UV broj: 264/07**

**28. maj 2007. godine**

 **Sarajevo Predsjedavajući**

 **Upravnog vijeća Centralne banke**

 **Bosne i Hercegovine**

 **G U V E R N E R**

 **mr. Kemal Kozarić**